দ্য মাউন্টেন ম্যান! প্রথম ভারতীয় হিসেবে বিরাট নজির ভরতের

ওয়েব ডেস্ক: পর্বতারোহণ (Mountaineering) করে বিশ্বজয় করল ভারতের এক দামাল ছেলে। এক বা দুই নয়, পর পর বিশ্বের নয় সর্বোচ্চ শৃঙ্গে পা রেখে নজির গড়লেন ভরত থাম্মিনেনি (Bharath Thammineni)। অন্ধ্রপ্রদেশের (Andhra Pradesh) কুরনুলের ৩৬ বছর বয়সী এই পর্বতারোহী প্রথম ভারতীয় হিসেবে বিশ্বের ১৪টি সর্বোচ্চ পর্বতের মধ্যে নয়টি শৃঙ্গ জয় করলেন। গত মঙ্গলবার তিনি সফলভাবে ৮,১৮৮ মিটার উঁচু মাউন্ট চো অয়ু জয় করেছেন। এটি বিশ্বের ষষ্ঠ সর্বোচ্চ পর্বত।

তবে ভরত থাম্মিনেনির এই সাফল্যের রূপরেখা তৈরি হয়েছে বহুদিন আগেই। এক দশকের নিরলস পরিশ্রম তাঁর নাম পৌঁছে দিয়েছে ইতিহাসের পাতায়। এর আগে তিনি ২০১৭ সালের মে মাসে মাউন্ট এভারেস্ট, ২০১৮ সালের সেপ্টেম্বর মাসে মাউন্ট মানাসলু, ২০১৯ সালের মে মাসে মাউন্ট লহোৎসে, ২০২২ সালের মার্চ মাসে মাউন্ট অন্নপূর্ণা, একই বছরের এপ্রিল মাসে মাউন্ট কাঞ্চনজঙ্ঘা, ২০২৩ সালের মে মাসে মাউন্ট মাকালু, ২০২৪ সালের অক্টোবর মাসে মাউন্ট শিশাপাংমা এবং চলতি বছরের এপ্রিল মাসে মাউন্ট ধৌলাগিরি জয় করেন

আরও পড়ুন: গ্রামে ভয়ঙ্কর বুনো জন্তুর হানা! গরু চরাতে গিয়ে আর ফিরল না কৃষক

কয়েকদিন আগে অক্টোবরেই মাউন্ট চো অয়ু পর্বতশৃঙ্গ জয় করেন ভরত থাম্মিনেনি। যা তাঁকে বিশ্বের অন্যতম সেরা উচ্চতাজয়ী পর্বতারোহী হিসেবে স্বীকৃতি এনে দিয়েছে। জানা গিয়েছে, তিনি গত ৩০ সেপ্টেম্বর চো অয়ু বেস ক্যাম্পে পৌঁছন। কিন্তু খারাপ আবহাওয়া ও ভারী তুষারপাতের কারণে তাঁকে প্রাথমিক চেষ্টা বাতিল করতে হয়। প্রায় দুই সপ্তাহ বেস ক্যাম্পেই আটকে ছিলেন তিনি। অবশেষে ১২ অক্টোবর রাতে তিনি দ্রুত শৃঙ্গ জয়ের সিদ্ধান্ত নেন এবং ১৩ অক্টোবর তিনি শৃঙ্গ জয় করেন। উল্লেখযোগ্য বিষয় হল, তিনি একাই এই অভিযানে যান এবং সফল হন।

সম্প্রতি শৃঙ্গ জয়ের পর শিবির থেকে পাঠানো এক বার্তায় থাম্মিনেনি বলেন, “এটি শুধু আমার ব্যক্তিগত সাফল্য নয়, বরং ভারতীয় অ্যাডভেঞ্চার স্পোর্টসের সম্ভাবনার প্রতীক। পর্বত মানে ধৈর্য, সম্মান ও অধ্যবসায়। চো অয়ুর চূড়ায় দাঁড়িয়ে আমি অসীম কৃতজ্ঞতা অনুভব করছি এবং চাই, এই কীর্তি ভারতের তরুণ প্রজন্মকে অনুপ্রাণিত করুক—তারা যেন নিজেদের সীমা ছাড়িয়ে আরও উচ্চে পৌঁছয়।”